Archer mik opslagbal na rassis | Netwerk24
17 Maart 2020 11:52
Die Engeland-snelbouler Jofra Archer. Foto: Getty Images
Die Engelse blitsbouler Jofra Archer het 'n rassistiese boodskap wat op sosiale media op hom gemik is, gedeel met sy aanhangers en 'n beroep gedoen op krieket-owerhede om in te gryp.
Die 24-jarige blits, wat in Barbados gebore is, het die boodskap op sy Instagram-profiel ontvang.
"Ek het lank gedink of ek moet reageer. Maar ek kan nie stilbly nie. Ek sidder om te dink hoeveel ander mense daagliks sulke persoonlike aanvalle moet hanteer.
"Dis onaanvaarbaar en moet behoorlik (deur krieket-owerhede) ondersoek word," het Archer op sy profiel geskryf.
Die blits was verlede jaar een van die sterre in Engeland se oorwinning in die Wêreldbekertoernooi.
"Ek sal nooit kan verstaan hoe iemand sulke dinge oor sy medemens kan kwytraak nie. Dit verstom my," het hy bygevoeg.
Krieket Nieu-Seeland het vroeër vanjaar 'n toeskouer vir twee jaar uit alle plaaslike en internasionale wedstryde verban nadat hy erken het dat hy in November, gedurende die tweede toets tussen die twee lande, rassistiese aanmerkings teenoor Archer gemaak het.